Imtella' Lulju 6, 2021 - Aġġornata 6 Ta' Lulju, 2021 10:54pm Ġurnalist prominenti Olandiż indarab serjament wara li qala' tiri ta' arma tan-nar fi triq f'Amsterdam. Il-Pulizija Olandiża qalet li Peter R de Vries, ġurnalist investigattiv, ittieħed l-isptar f'kundizzjoni serja wara li qala' tiri fiċ-ċentru tal-belt it-Tlieta filgħaxija. L-istazzjon nazzjonali NOS qal li l-ġurnalist ġie attakkat wara li deher fuq programm ta' diskussjoni fuq it-televiżjoni. Il-ġurnalist deher mal-art b'ferita f'rasu f'filmat ippubblikat mill-midja lokali. Waqt li tat deskrizzjoni tal-allegat suspettat bir-reat, il-Pulizija appellat lill-pubbliku biex ma jersaqx lejh u jċempel lis-servizz ta' emerġenza f'każ li jarawh. Gazzetta Olandiża qed tirrapporta li s-suspettat ġie arrestat fin-Nofsinhar ta' Amsterdam, iżda dan għadu ma ġiex ikkonfermat mill-pulizija Il-Prim Ministru Mark Rutte huwa mistenni li jagħmel stqarrija pubblika wara laqgħa mal-uffiċjali ta' kontra t-terroiżmu u l-pulizija f'The Hague. Il-Ministru għall-Finanzi Olandiż Wopke Hoekstra qal fil-Parlament li hi x'inhi ċ-ċirkostanza, din hija aħbar xokkanti. Is-Sur de Vries li għandu 64 sena, huwa kummentatur fuq għadd ta' programmi televiżivi u huwa magħruf sew għal investigazzjonijiet kriminali li ħadem fuqhom fl-Olanda. Bħala ġurnalisti, huwa ħadem fuq bosta każijiet ta' profil għoli ħafna, fosthom il-ħtif ta' Freddy Heineken fl-1983.